Die Hoërskool Diamantveld is in 1935 gestig as die eerste Afrikaanse hoërskool in Kimberley. Drie jaar later is sy naamgenoot, die Laerskool Diamantveld, as die eerste Afrikaanse laerskool gestig. Die skool het sedert sy stigting landwyd groot aansien opgebou met prestasies op talle terreine. Dit word as Kimberley se mees vooraanstaande skool beskou. Dr. JF O'Grady (1935–1960) is as eerste skoolhoof aangestel. Hy is gevolg deur dr. CF Cerff (1962–1969), Hannes Spangenberg (1969–1974), MG Heyns (1975–1979), Jan Auret (1980–1996), en Johan du Toit (1997–2012). Mareth Hugo is in September 2013 as hoof aangestel – die eerste vrou in die pos. In November 2018, is Leon Victor aangestel as die 8ste skoolhoof van Diamantveld. Die skool is aanvanklik in die koshuis van die ou Kimberley Teachers Training College, wat in 1930 gesluit is, gehuisves. Die grondvloer is vir onderrig gebruik, en die koshuisleerlinge is op die eerste verdieping gehuisves. Na die sluiting van die kollege is die kollegegebou deur 'n Engelse laerskool, die latere Laerskool Belgravia, oorgeneem. Die twee geboue was weerskante van wat toe Skoolstraat was.